På grunn av dets omfattende bruk innenfor religiøs litteratur, primært i hinduismen, men også i buddhismen, og det faktum at de fleste moderne indiske språk har utgått direkte fra eller er sterkt påvirket av sanskrit, har språket og dets litteratur vært svært viktig for indisk kultur på en måte som kan sammenlignes med gresk og latin i europeisk kultur. Deler av sanskritlitteraturen, eksempelvis Yogasutras av Patanjali og enkelte av upanishadene, ble oversatt til arabisk og persisk. Også Panchatantra ble oversatt til persisk.